RR ছেড়ে KKR-এ যোগ দিচ্ছেন রাহুল দ্রাবিড়? শুরু জল্পনা

ওয়েব ডেস্ক: রাজস্থান রয়্যালসের (Rajasthan Royals) সঙ্গে সম্পর্কচ্ছেদ ঘটার ২৪ ঘণ্টা না পেরোতেই রাহুল দ্রাবিড়কে (Rahul Dravid) ঘিরে শুরু হয়েছে চর্চার ঝড়। তিনি কেন রাজস্থান শিবির ছাড়লেন, তা নিয়ে তো আলোচনা চলছেই। সেই সঙ্গে জল্পনা চলছে যে, আগামী সিজনে তিনি কোন আইপিএল (IPL) দলের গুরুদায়িত্ব নেবেন। সূত্রের খবর, ইতিমধ্যে ‘দ্য ওয়াল’-কে প্রধান কোচ হিসেবে পেতে মরিয়া হয়ে উঠেছে কলকাতা নাইট রাইডার্স-সহ (Kolkata Knight Riders) একাধিক ফ্র্যাঞ্চাইজি।

শনিবার সকালে রাজস্থানের তরফে হঠাৎই ঘোষিত হয় দ্রাবিড়-বিদায়। সোশ্যাল মিডিয়ায় ফ্র্যাঞ্চাইজি জানায়, তাঁকে আরও উঁচু পদ প্রস্তাব করা হয়েছিল। কিন্তু দ্রাবিড় রাজি না থাকায় শেষমেশ আলাদা পথে হাঁটছে দুই পক্ষ। ভারতীয় দলের দায়িত্ব ছাড়ার পর তিনি রাজস্থানের হেড কোচ হিসেবে ফিরে এসেছিলেন মাত্র গত বছরই। সেই সম্পর্ক এত দ্রুত ভেঙে যাওয়া স্বাভাবিক ভাবেই নানা প্রশ্ন তুলেছে।

আরও পড়ুন: ভারতীয় দলে ‘এন্ট্রি’ নিচ্ছেন ধোনি! এবার চাকরি খোয়াবেন গম্ভীর?

কিন্তু দ্রাবিড়ের প্রস্থান ঘিরে জিজ্ঞাসার পাশাপাশি আরও বড় আলোচনায় চলে এসেছে তাঁর পরবর্তী গন্তব্য। বিশ্বজয়ী কোচকে পেতে সবচেয়ে বেশি আগ্রহ দেখাচ্ছে কেকেআর। সদ্য চন্দ্রকান্ত পণ্ডিতকে সরিয়েছে নাইট শিবির। গত মরশুমের হতাশাজনক পারফরম্যান্সের পরই স্পষ্ট ছিল—নতুন হেড কোচ আসছে নাইট শিবিরে। যদিও এখনও আনুষ্ঠানিক ঘোষণা হয়নি। টিম মেন্টর হিসেবে রয়েছেন ডোয়েন ব্র্যাভো, পাশাপাশি সহকারী কোচের পদে ফিরেছেন অভিষেক নায়ার। কিন্তু আসল চালকের আসন ফাঁকাই রয়েছে। এই পরিস্থিতিতে দ্রাবিড়কে পাওয়া কেকেআরের কাছে সত্যিই হাতে চাঁদ পাওয়ার সমান হবে।

তবে শুধু নাইট শিবির নয়, আরও কিছু ফ্র্যাঞ্চাইজিও নজর রাখছে দ্রাবিড়ের দিকে। কোথাও বর্তমান কোচকে রাখা নিয়ে দ্বিধা, কোথাও বা টিমে নতুন দিশা খোঁজা চলছে। ফলে ‘দ্য ওয়াল’-এর জন্য লড়াই যে একেবারেই সহজ হবে না, তা বলাই বাহুল্য। ক্রিকেটবিশ্বে দ্রাবিড়কে বরাবরই ‘পরশপাথর’ মনে করা হয়—যাঁর ছোঁয়ায় গড়ে ওঠে সাফল্যের নতুন দিগন্ত। আর সেই কারণেই তাঁকে পেতে শুরু হয়ে গিয়েছে আইপিএলের অঘোষিত প্রতিযোগিতা।