IPL-এ ২৭০ কোটির বিনিয়োগ! কত টাকা ঢুকবে BCCI–এর ভাঁড়ারে?

ওয়েব ডেস্ক: বিশ্বের সর্বাধিক জনপ্রিয় ক্রিকেট লিগ আইপিএল (IPL) থেকে মোটা টাকা ঢোকে বিসিসিআই-এর (BCCI) ভাঁড়ারে। তবে অনলাইন ফ্যান্টাসি অ্যাপ ড্রিম-১১-র (Dream 11) উপর নিষেধাজ্ঞা জারির ফলে একটা বড় স্পনসর হারিয়েছিল বোর্ড। বিসিসিআই-এর সেই ক্ষতি অনেকটাই পুষিয়ে দিচ্ছে আইপিএল। ইতিমধ্যেই কোটি টাকার এই লিগের সঙ্গে একের পর এক বড় সংস্থা চুক্তিবদ্ধ হচ্ছে। এবার সেই তালিকায় যুক্ত হল গুগলের (Google) এআই প্ল্যাটফর্ম জেমিনি (Gemini)।

সূত্রের খবর, আইপিএলের সঙ্গে তিন বছরের চুক্তি করছে গুগল জেমিনি। এই চুক্তি কার্যকর হবে ২০২৬ সাল থেকে এবং চলবে ২০২৮ পর্যন্ত। সূত্রের খবর, এই তিন বছরে আইপিএল-কে মোট ২৭০ কোটি টাকা দেবে জেমিনি। উল্লেখযোগ্যভাবে, জেমিনি-র প্রতিদ্বন্দ্বী সংস্থা চ্যাটজিপিটি (ChatGPT) ইতিমধ্যেই ডব্লিউপিএল (WPL)-এর সঙ্গে দু’বছরের চুক্তি করেছে, যার মূল্য ১৬ কোটি টাকা। সেই তুলনায় অনেক বড় অঙ্কের বিনিয়োগ করে আইপিএলের বাজারে পদার্পন করল জেমিনি।

আরও পড়ুন: বিশ্বকাপের আগে শেষ মহড়া! টি-২০ সিরিজ জিততে কী প্ল্যান সূর্যর?

প্রশ্ন উঠছে, হঠাৎ করে কেন আইপিএলে এত আগ্রহ দেখাচ্ছে এআই সংস্থাগুলি? বিশেষজ্ঞদের মতে, আগামী দিনে ক্রিকেটে এআই ভিত্তিক বিজ্ঞাপনের পরিমাণ দ্রুত বাড়তে পারে। অনুমান করা হচ্ছে, আগামী দুই থেকে তিন বছরে শুধুমাত্র আইপিএল-এ ৩০০ থেকে ৪০০ কোটি টাকা পর্যন্ত এআই বিজ্ঞাপনে বিনিয়োগ করতে পারে বিভিন্ন সংস্থা। সেই সম্ভাবনাকে মাথায় রেখেই আগেভাগে আইপিএলের বাজার দখলের চেষ্টা শুরু করেছে এআই প্ল্যাটফর্মগুলি।